Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 19. melléklet a 31/2010. (V. 13.) EüM rendelethez
Paragraph Index: 676

4. Finanszírozás rendje, finanszírozási algoritmus 4.1. Frissen felfedezett myeloma multiplex 4.1.1. A kezelés első és legfontosabb döntése az őssejt-transzplantációra való alkalmasság megállapítása. 4.1.2. A myeloma multiplex kezelésében a thalidomidnak EMEA törzskönyvi indikációja első vonalra van. (Jelenleg társadalombiztosítási támogatásban nem részesül.) 4.1.3. Amennyiben az indukciós kezelésre a terápiás válasz nem megfelelő, vagy a betegség progrediál, más indukciós kezelés alkalmazható. 4.1.4. A Velcade® (bortezomib) készítmény törzskönyi indikációja első vonalban – MPV kombinációban – őssejtátültetésre alkalmatlan betegek terápiájára, másod- és többedvonalban pedig monoterápiában van. Az őssejtátültetésre alkalmas vagy veseelégtelenségben szenvedő betegek terápiájában első vonalban a bortezomib (kombinációkban) csak az indikáción túli gyógyszerrendelésre vonatkozó jogszabályok figyelembevételével alkalmazható. 4.1.5. A tandem transzplantáció a Felnőtt Őssejt Transzplantációs Bizottság döntése és indoklása alapján finanszírozható. 4.2. Myeloma multiplex első relapszusa 4.2.1. Amennyiben az elsővonalbeli kezelésre adott válasz hossza a várható mediánt elérte, és nincs kizáró kontraindikáció, az elsővonalbeli terápia ismételhető. 4.2.2. Amennyiben a beteg még nem kapott thalidomid vagy bortezomib alapú terápiát, úgy ebben a lépcsőben azok preferáltak. 4.2.3. A bortezomib visszaeső myeloma multiplex esetében maximum 8 ciklusban alkalmazható. A kezelésre adott terápiás választ legkésőbb a negyedik ciklus után meg kell állapítani. Az egészségbiztosító a kezelés folytatását csak azon betegeknél finanszírozza, akiknél négy ciklust követően legalább parciális választ lehetett elérni. 4.2.4. A második ASCT a Felnőtt Őssejt Transzplantációs Bizottság döntése és indoklása alapján finanszírozható. 4.3. Myeloma multiplex második vagy többedik relapszusa 4.3.1. Amennyiben az előző vonalbeli kezelésre adott válasz hossza a várható mediánt elérte, és nincs kizáró kontraindikáció, az előző hatásos kezelés ismételhető. 4.3.2. A jelenlegi finanszírozási protokoll az allogén őssejt-transzplantáció részletes finanszírozási eljárásrendjére nem terjed ki.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes